**Informatīvais ziņojums par plūdu risku draudiem Carnikavas novadā**

Eiropas Savienības (turpmāk – ES) 2007.-2013.gada finanšu plānošanas perioda sagatavošana tika uzsākta vēl 2005.gadā, kad tika veikti indikatīvi aprēķini tām prioritātēm, ko tai laikā Vides ministrija vēlējas virzīt finansēšanai no Eiropas Savienības fondiem 2007.-2013.gadam. Diemžēl Latvijas aprēķinātās vajadzības būtiski pārsniedza pieejamo finansējumu no ES fondiem šajā laika periodā. Tāpēc atbilstoši Ministru kabineta 2006. gada rīkojumam Nr. 621 „Par pasākumiem, kas veicami, lai novērstu pēc Pļaviņu HES un tās ūdenskrātuves izveides radušos plūdu draudus” (īstermiņa pasākumi) vispirms tika izstrādāti Ministru kabineta 28.10.2008. noteikumi Nr.899 „Noteikumi par darbības programmas "Infrastruktūra un pakalpojumi" papildinājuma 3.4.1.5.1.apakšaktivitāti "Pļaviņu un Jēkabpils pilsētu plūdu draudu samazināšana" (Ierobežota projektu iesniegumu atlase), kur tika atbalstīta Eiropas Reģionālās attīstības fonda finansējuma piesaiste ar Ministru kabineta 2007.gada 20.decembra rīkojumu Nr.830 atbalstītās programmas „Plūdu riska novērtēšanas un pārvaldības nacionālā programmas  2008.-2015.gadam” (turpmāk – Plūdu programma) 1B kategorijas pasākuma „Aizsargdambju inženiertehniskā izpēte, tehnisko projektu izstrāde, esošo dambju pilnveide un rekonstrukcija (Pļaviņas, Jēkabpils, Sala), Daugavas upes gultnes šķērsgriezuma paplašināšana atjaunojot aizbērto Zeļķu tilta posmu, Daugavas gultnes attīrīšana no dolomīta atsijām)” finansēšanai 7 milj. latu apmērā.

Izvērtējot plūdu riskus Gaujas upes baseinu apgabalā un veicot plūdu vēsturisko seku un materiālo zaudējumu analīzi Carnikavas novads Plūdu programmā ir noteikts prioritāro plūdu riska vietu sarakstā, kurā jāveic detalizēti izpētes vai pretplūdu aizsardzības pasākumi, jo novada teritorija ir dabiskā, ar plūdu un jūras uzplūdu apdraudētā teritorija, kur stipru vēju laikā katru gadu notiek jūras ūdeņu ieplūšana Gaujas ietekā un piegulošā teritorija tiek appludināta dabas apstākļu ietekmes rezultātā. Hidrotehniskās būves – pretplūdu aizsargdambja, kurš ir izvietots divās administratīvās teritorijās (Carnikavas un Ādažu novados), tehniskais stāvoklis katru gadu pasliktinās un praktiski nespēj pilnvērtīgi īstenot savas funkcijas. 2010.gada plūdu laikā pie Rīgas-Tallinas šosejas jau tika pārrauta aizsargdambja konstrukcija, applūdinot plašas Gaujas upei piegulošās teritorijas. Gan Vides aizsardzības un reģionālās attīstības ministrija, gan Carnikavas novada dome pastāvīgi saņem Carnikavas novada Gaujas un Siguļu ciemu iedzīvotāju sūdzības par plūdu rezultātā notiekošo Gaujas upes krastu eroziju un pastāvīgo teritorijas applūšanu. Pēc Carnikavas domes sniegtās informācijas šo apstākļu rezultātā katru gadu tiek radīti nopietni zaudējumi novada iedzīvotāju īpašumiem un pašvaldības un valsts infrastruktūrai, kā arī lieli ikgadēji izdevumi plūdu seku novēršanai.

Atbilstoši Plūdu programmai pasākums „Gaujas upei piegulošo platību izpēte un aizsardzība pret plūdu draudiem posmā no Gaujas grīvas līdz Ādažiem (esošo aizsargdambju rekonstrukcija un pilnveidošana, krastu stiprinājumu ierīkošana )”, kurš ietver plūdu riska novērtēšanu un samazināšanu arī Carnikavas novadā, līdzīgi kā iepriekš minētais pasākums Pļaviņu un Jēkabpils pilsētu aizsardzībai, ir iekļauts pirmā plūdu riska vai ārkārtas scenārija grupā – mazas varbūtības plūdi (ārkārtēji, ekstremāli plūdi ar atkārtošanās periodu ≥ 200 gadiem) un atbilst 1B kategorijai - grūti prognozējamu vižņu/ledus parādību gadījumi. Ņemot vērā, ka Plūdu programmā ir noteikti tikai divi minētie pasākumi, kuri atbilst 1B kategorijai, VARAM uzskata, ka nav nepieciešams veikt grozījumus Plūdu programmā, bet iekļaut pasākumu plūdu riska samazināšanai Carnikavas novadā papildinājuma 3.4.1.5.1.apakšaktivitātē "Pļaviņu un Jēkabpils pilsētu plūdu draudu samazināšana" (Ierobežota projektu iesniegumu atlase).

Lai iekļautu pasākumu „Gaujas upei piegulošo platību izpēte un aizsardzība pret plūdu draudiem posmā no Gaujas grīvas līdz Ādažiem (esošo aizsargdambju rekonstrukcija un pilnveidošana, krastu stiprinājumu ierīkošana )” Ministru kabineta 28.10.2008. noteikumos Nr.899 „Noteikumi par darbības programmas "Infrastruktūra un pakalpojumi" papildinājuma 3.4.1.5.1.apakšaktivitāti "Pļaviņu un Jēkabpils pilsētu plūdu draudu samazināšana" finansēšanai no Eiropas Reģionālās attīstības fonda, VARAM sadarbībā ar atbilstošajām pašvaldībām, tai skaitā Carnikavas novada domi apzinās tās konkrētās aktivitātes, kas nepieciešamas Plūdu programmas 1B pasākuma „Gaujas upei piegulošo platību izpēte un aizsardzība pret plūdu draudiem posmā no Gaujas grīvas līdz Ādažiem (esošo aizsargdambju rekonstrukcija un pilnveidošana, krastu stiprinājumu ierīkošana )” īstenošanai, un šo aktivitāšu finansējumu (indikatīvi nepieciešamais finansējums 1,23 milj. LVL).

Ministrs R.Vējonis

Vīza: valsts sekretārs G.Puķītis

21.02.2011 10.45

425

T.Jansone

Tatjana.Jansone

67026561